《望梅 春城望纸鸢》
清代·陈维崧

夹衣初飏。渐梅须坠粉，桃腮堆绛。鸭头波、倒浸春云，风日美、一天纸鸢都放。

队队儿童，竞喧笑、绿杨门巷。正偷将残线，趁取新晴，恣情游赏。

将扶乍低旋漾。把溪烟搅碎，晴空扑响。漫掠他、青粉墙西，惹翠袂遥凭，红闺凝望。

急景难淹，又天半、夜灯初上。见火蛾旋绕，飞下雪梨十丈。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。